Document ID: 31983L0190

Komisijas Direktīva
(1983. gada 28. marts),
ar ko pielāgo tehnikas attīstībai Padomes Direktīvu 78/764/EEK par dalībvalstu tiesību aktu tuvināšanu attiecībā uz vadītāja sēdekli lauksaimniecības vai mežsaimniecības riteņtraktoros
(83/190/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1974. gada 4. marta Direktīvu 74/150/EEK par dalībvalstu tiesību aktu tuvināšanu attiecībā uz lauksaimniecības un mežsaimniecības riteņtraktoru tipa apstiprinājumu [1], kurā jaunākie grozījumi izdarīti ar Direktīvu 79/694/EEK [2], kā arī ar Aktu par Grieķijas pievienošanos un jo īpaši tās 11. pantu,
ņemot vērā Padomes 1978. gada 25. jūlija Direktīvu 78/764/EEK par dalībvalstu tiesību aktu tuvināšanu attiecībā uz vadītāja sēdekli lauksaimniecības vai mežsaimniecības riteņtraktoros [3],
tā kā iegūtā pieredze un pašreizējais tehnikas attīstības līmenis rada iespēju papildināt dažas prasības un vairāk saskaņot tās ar faktiskajiem testu apstākļiem; tā kā ir pierādījies, ka jāmaina dažu punktu formulējums dažās valodu versijās, lai nodrošinātu vienādību ar citām valodu versijām;
tā kā šiem pirmajiem grozījumiem var sekot citi sākumā attiecībā uz vadītāja sēdekļa pārbaudes procedūru traktoriem, kuru masa pārsniedz 5 tonnas, jo īpaši izmantojot stenda pārbaudes, un vēlāk, līdzko tehniskie nosacījumi rada tādu iespēju, attiecībā uz brauciena testu aizstāšanu ar stenda testiem un, ja vien iespējams, testa personāla aizstāšanu ar mehāniskām ierīcēm (piemēram, lellēm);
tā kā šajā direktīvā paredzētie pasākumi saskan ar atzinumu, ko sniegusi Komiteja to direktīvu pielāgošanai tehnikas attīstībai, kuras attiecas uz tehnisko šķēršļu atcelšanu tirdzniecībā ar lauksaimniecības un mežsaimniecības traktoriem,
IR PIEŅĒMUSI ŠO DIREKTĪVU.
1. pants
Ar šo Direktīvas 78/764/EEK I, II un IV pielikumu groza saskaņā ar šīs direktīvas pielikumu.
2. pants
1. No 1983. gada 1. oktobra neviena dalībvalsts nedrīkst:
- attiecībā uz traktora tipu atteikties piešķirt EEK tipa apstiprinājumu, izdot Direktīvas 74/150/EEK 10. panta 1. punkta pēdējā ievilkumā minēto dokumentu vai piešķirt valsts tipa apstiprinājumu, vai
- aizliegt laist šādus traktorus ekspluatācijā,
ja šāda tipa traktoru vai šo traktoru vadītāja sēdeklis atbilst šīs direktīvas noteikumiem.
2. No 1984. gada 1. oktobra dalībvalstis:
- vairs neizdod Direktīvas 74/150/EEK 10. panta 1. punkta pēdējā ievilkumā minēto dokumentu traktora tipam, kura vadītāja sēdeklis neatbilst šīs direktīvas noteikumiem,
- var attiekties piešķirt valsts tipa apstiprinājumu traktora tipam, kura vadītāja sēdeklis neatbilst šīs direktīvas noteikumiem.
3. pants
Dalībvalstīs stājas spēkā vajadzīgie noteikumi, lai izpildītu šīs direktīvas prasības ne vēlāk kā līdz 1983. gada 30. septembrim. Par to dalībvalstis tūlīt informē Komisiju.
4. pants
Šī direktīva ir adresēta dalībvalstīm.
Briselē, 1983. gada 28. martā

Labels: 7
8
15
6